Epaphroditus (libertus Neronis)
Epaphroditus (mortuus circa 95) fuit libertus et minister a libellis imperatoris Neronis, qui anno 68 ultimus comes patrono sibi mortem consciscenti opem tulisse dicebatur ac multo postea iussu Domitiani anno 95 aut 96 ob id ipsum necatus est. Flavius Iosephus opera quae Domitiano imperante publicavit, Antiquitates Iudaicas cum Vita et Contra Apionem, ei dedicavit. Epaphroditus dominus philosophi stoici Epicteti erat.